Riigikogu võttis täna vastu IRLi ja Reformierakonna eelnõu kodualuse maa (osaliselt, sest sõltub maa suurusest) maamaksust vabastamiseks.    Kolmandal lugemisel hääletas koalitsiooni eelnõu poolt 54 ja vastu oli 39 saadikut, erapooletuid polnud.    Sotsiaaldemokraadid andsid samal ajal üle tulumaksuseaduse muutmise seaduse eelnõu, et taastada omavalitsustele kärbete eelne tulumaksu osa.    "Oli tõsine dispuut selle üle, et kas panna nimeks "Kohalikele omavalitsustele tehtud  ülekohut lunastav ning õiglust jaluleseadev tulumaksuseaduse muutmise seadus". Aga siiski pika debati käigus me jäime konservatiivselt tagasihoidlikult tulumaksuseaduse muutmise seaduse juurde," kommenteeris kirjeldas eelnõud sots Rannar Vassiljev.    Seaduse järgi on maamaksu tasumisest vabastatud maa omanik või maakasutaja tema kasutuses oleva elamumaa või maatulundusmaa õuemaa kõlviku osas linnas, vallasiseses linnas, alevis, alevikus ning üldplaneeringuga kohaliku omavalitsuse või  maakonnaplaneeringuga maavanema poolt tiheasustusega alaks määratud alal kuni 0,15 hektari ning mujal kuni 2,0 hektari ulatuses, kui sellel maal asuvas hoones on isiku elukoht vastavalt rahvastikuregistrisse kantud elukoha andmetele.    Maamaksu tasumisest on seaduse järgi vabastatud ka hooneühistu liikmed, kes selles hoones rahvastikuregistri andmetel elavad. Hooneühistu kasutatav maa vabastatakse samas määras, tiheasustusega alal vastavalt 0,15 hektari ning mujal 2,0 hektari ulatuses, jaotatuna  proportsionaalselt hooneühistu liikmete vahel.